ORDE do 12 de xaneiro de 2007 pola que se convocan axudas para alumnos e profesores de formación profesional de centros docentes sostidos con fondos públicos da Comunidade Autónoma de Galicia, que participen en estadías en empresas de ámbito transnacional.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 23/01/2007

A mobilidade transnacional das persoas que desexan formarse ou contribuír a actividades de formación noutros países permite a mellora das competencias sociais dos individuos mediante a aprendizaxe da comunicación e a vida en sociedade, aumenta o respecto á diversidade e fomenta o aumento das competencias lingüísticas e profesionais.
No ámbito profesional a mobilidade é un medio privilexiado de lograr un espazo de emprego e traballo europeo, xa que lle dá a cada individuo a posibilidade de adquirir coñecementos teóricos, prácticos e de comportamento e, dun xeito máis amplo, competencias e cualificacións adaptadas ao espazo sen fronteiras da Unión Europea e á apertura a outros países.
No marco das relacións escola-empresa existen proxectos de colaboración por medio de estadías prácticas en empresas ou institucións. O intercambio de experiencias e as estadías formativas en centros educativos e empresas doutros países son aspectos esenciais para adquirir a visión dun mercado global en que a vida laboral se desenvolve sobre os principios de mobilidade e libre circulación dos traballadores.
Dado que a colaboración con centros educativos doutros países resulta fundamental como medio eficaz de facilitar o desenvolvemento de capacidades do alumnado a nivel profesional e que as axudas económicas provenientes de programas da Unión Europea resultan insuficientes para atender a forte demanda dos centros da nosa Comunidade Autónoma, a Consellería de Educación e Ordenación Universitaria convoca axudas para a realización de estadías formativas de alumnos e profesores co fin de posibilitar a mellora da súa competencia profesional.
Así mesmo, o actual proceso de xeneralización da formación profesional, estruturada en ciclos formativos, nos que se establece con carácter obrigatorio e avaliable un período de formación en centros de traballo, fai necesario que os profesores e alumnos teñan un coñecemento directo dos procesos produtivos e das novas tecnoloxías utilizadas, que en moitos casos non se poden coñecer en empresas do contorno inmediato.
En consecuencia co anteriormente exposto, esta consellería
DISPÓN:
Primeiro.-Obxecto da convocatoria.
Convócanse axudas dirixidas a alumnos e profesores de formación profesional de centros docentes da Comunidade Autónoma de Galicia, sostidos con fondos públicos, que participen en estadías en empresas doutros países durante o ano 2007.
As axudas concederanse con cargo á partida orzamentaria 09.03.422M.481.0 por un importe total máximo de 270.000 euros.
Segundo.-Destinatarios.
Poderán solicitar estas axudas os alumnos e profesores de ciclos formativos, a través dos institutos de educación secundaria, as escolas de artes e os centros privados concertados.
Terceiro.-Modalidades de axudas.
1. Visitas preparatorias do profesorado responsable da estadía de alumnos na empresa ou centro escolar receptor, co obxecto de facilitar os acordos de colaboración e a preparación axeitada do proxecto.
2. Estadías formativas de alumnos en empresas e centros educativos de formación profesional de países estranxeiros para completar a súa formación práctica e as súas competencias lingüísticas a nivel profesional.
3. Estadías formativas de profesores en empresas e centros educativos de formación profesional de países estranxeiros, para completar a súa formación práctica.
Cuarto.-Requisitos.
1. As estadías formativas de alumnos deberán estar integradas na programación anual do centro.O seu obxectivo básico será o perfeccionamento profesional dos profesores e/ou alumnos.
2. As axudas determinaranse en función dunha contía máxima semanal por alumno/profesor en concepto de reintegro de gastos de transporte, mantenza e aloxamento, tendo en conta a distancia entre os centros, o orzamento global da estadía formativa e a calidade e o interese das actividades que se van realizar.
3. As visitas preparatorias serán realizadas por un só profesor de cada centro educativo e terán unha duración máxima dunha semana, agás casos excepcionais debidamente xustificados.
4. As estadías de alumnos en empresas terán unha duración mínima de dúas semanas e máxima de seis, e deberán contar cun titor que supervise o programa formativo que se vai desenvolver. Este deberá estar relacionado coa especialidade que cursen os alumnos. En ningún caso a realización das prácticas suporá relación laboral ou administrativa. A estadía pode formar parte do módulo de formación en centros de traballo (FCT), sempre que se solicite a correspondente autorización expresa da Dirección Xeral de Formación Profesional e Ensinanzas Especiais con corenta e cinco días naturais, de acordo co establecido na Orde do 24 de maio de 2005 pola que se regula o desenvolvemento de estadías formativas en empresas fóra do Estado español (DOG do 13 de xuño).
5. As estadías de profesores en empresa terán unha duración mínima dunha semana e máxima de catro. Os beneficiarios deberán pertencer a algunha das especialidades do profesorado para impartir módulos de formación profesional específica, segundo o Real decreto 1635/1995, do 6 de outubro, e o Real decreto 777/1998, do 30 de abril, ou estar adscritos a prazas dalgunha das especialidades indicadas, así como aqueles que estean impartindo clases en formación profesional específica. En todo caso, a estadía solicitada estará directamente relacionada coa súa actividade docente.
Quinto.-Solicitudes.
1. O prazo de presentación de solicitudes comeza o día seguinte ao da publicación desta orde no Diario Oficial de Galicia e remata o 31 de marzo de 2007.
2. As solicitudes tramitaranse de acordo co modelo establecido no anexo I desta orde e irán acompañadas da documentación que se indica a continuación:
2.1. Axudas para visitas preparatorias:
-Orzamento da viaxe.
-Proposta do proxecto do centro galego, co visto e prace do director.
-Documento de aceptación do centro receptor.
-Certificación de ter ou non ter subvención ou axuda para a mesma finalidade procedente de calquera outra Administración ou ente público.
-Declaración responsable de que os beneficiarios non incumpren as condicións previstas nos puntos 2º e 3º do artigo 13, da Lei 38/2003, do 17 de novembro, xeral de subvencións.
-No caso do centros privados concertados, certificado asinado e selado pola dirección do centro en que acepta participar en calidade de entidade colaboradora e asumen todas as obrigas e compromisos establecidos nos artigos 28 e 32 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia (DOG do 11 de decembro) e no artigo 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia (DOG do 5 de novembro), aceptando a consellería esta sinatura.
2.2. No caso de estadías de alumnos en empresas:
-Proxecto pedagóxico da estadía, indicando os obxectivos da viaxe, empresas onde se realizarán as prácticas, sistemas de seguimento e preparación que seguirán os alumnos participantes, incluíndo as clases de reforzo de lingua estranxeira.
-Certificación do director do centro ou centros escolares en que conste que a actividade está recollida na programación anual do centro.
-Declaración xurada do director en que se fará constar a contratación dunha póliza de seguros que cubra o desprazamento e responsabilidade civil dos alumnos no estranxeiro. Poderá substituirse por unha certificación no caso de que os alumnos teñan o carné xove en vixencia.
-Calendario de actividades.
-Nome do profesor coordinador.
-Listaxes dos alumnos participantes segundo o anexo IV.
-Orzamento detallado dos gastos da viaxe ao país que se visita, aloxamento e mantenza. Deberase indicar o custo global por alumno e o custo global por grupo.
-Documento de aceptación do centro receptor.
-Certificación de ter ou non ter subvención ou axuda, para a mesma finalidade, procedente de calquera outra Administración ou ente público.
-Declaración responsable de que os beneficiarios non incumpren as condicións previstas nos puntos 2º e 3º do artigo 13, da Lei 38/2003, do 17 de novembro, xeral de subvencións.
-No caso do centros privados concertados, certificado asinado e selado pola dirección do centro en que acepta participar en calidade de entidade colaboradora e asume todas as obrigas e compromisos establecidos nos artigos 28 e 32 do Decreto 287/2000, do 21 de novembro,
polo que se desenvolve o réxime de axudas e subvencións públicas da Comunidade Autónoma de Galicia (DOG do 11 de decembro) e nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia (DOG do 5 de novembro), aceptando a consellería esta sinatura.
2.3. No caso de estadías de profesores en empresas:
-Certificación de servizos segundo o anexo III e méritos alegados segundo o baremo do anexo II.
-Proxecto de formación na empresa, indicando os datos da empresa, relación coa familia profesional, obxectivos da estadía e descrición das actividades que se realizarán.
-Calendario e nomes dos participantes.
-Orzamento.
-Documento de aceptación do centro receptor.
-Certificación de ter ou non ter subvención ou axuda, para a mesma finalidade, procedente de calquera outra Administración ou ente público.
-Declaración responsable de que os beneficiarios non incumpren as condicións previstas nos apartados 2º e 3º do artigo 13, da Lei 38/2003, do 17 de novembro, xeral de subvencións.
-No caso do centros privados concertados, certificado asinado e selado pola dirección do centro en que acepta participar en calidade de entidade colaboradora e asumen todas as obrigas e compromisos establecidos nos artigos 28 e 32 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia (DOG do 11 de decembro) e nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia (DOG do 5 de novembro), aceptando a consellería esta sinatura.
Unha vez recibida a solicitude, a Dirección Xeral de Formación Profesional e Ensinanzas Especiais solicitará un informe ao Servizo Provincial de Inspección Educativa, que será preceptivo á hora de valorar a autorización da solicitude, e que deberá ser remitido no prazo de cinco días hábiles.
3. A presentación da solicitude de concesión de axuda ou subvención polo interesado implicará a autorización á Dirección Xeral de Formación Profesional e Ensinanzas Especiais para recadar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, se fose necesario. Igualmente levará implícita a autorización para o tratamento necesario dos datos dos beneficiarios e da súa publicación na páxina web da Consellería de Educación e Ordenación Universitaria.
Sexto.-As axudas, subvencións e convenios outorgados pola Xunta de Galicia figurarán nun rexistro con expresión das persoas físicas ou xurídicas beneficiarias, as cantidades concedidas, a normativa que amparou a concesión e a finalidade desta. Este rexistro será de acceso público por procedementos informáticos, nos termos previstos na lexislación de réxime xurídico das administracións públicas e do procedemento administrativo común e nas normas sobre tratamento e protección de datos de carácter persoal.
Non poderán ter a condición de beneficiarios das axudas previstas nesta orde os alumnos e profesores en que concorra algunha das circunstancias previstas no artigo 13.2º da Lei 38/2003, do 17 de novembro, xeral de subvencións.
Sétimo.-Condicións de realización.
1. Os profesores e alumnos realizarán durante a súa estadía na empresa o horario produtivo que esta teña establecido. No caso de alumnos, tanto o horario como o período de realización das actividades de formación, axustaranse ao establecido na Resolución do 27 de xuño de 2005 (DOG do 8 de xullo).
2. Durante o período de estadía na empresa ou en institucións, os profesores estarán acollidos á Mutualidade de Funcionarios Civís do Estado; se estivesen acollidos ao Sistema Nacional de Seguridade Social terán cuberto o risco de enfermidade cubrindo o formulario E111, que deberá xestionar cada participante. En todo caso, os alumnos e profesores que participen nas estadías deberán estar cubertos por un seguro de accidentes e responsabilidade civil contratado polo centro e incluído na bolsa que reciban.
3. Durante o período de estadía formativa en empresas, os alumnos e os profesores non terán vínculo ou relación laboral coa empresa ou institución de acollida, nin poderán ocupar un posto de traballo dentro do seu cadro de persoal, polo que quedarán excluídos da lexislación laboral.
4. A Dirección Xeral de Formación Profesional e Ensinanzas Especiais remitiralles ás delegacións provinciais da Consellería de Educación e Ordenación Universitaria unha relación dos centros educativos que están realizando as estadías formativas nas empresas.
5. A concesión de autorización para estadías en empresas implicará a incompatibilidade con calquera outra actividade pública ou privada.
6. O período de realización das actividades recollidas nesta orde será desde o 1 de xaneiro de 2007 ata o 30 de novembro de 2007.
Oitavo.-Presentación de solicitudes.
As solicitudes, asinadas polo director do centro, dirixiranse á Dirección Xeral de Formación Profesional e
Ensinanzas Especiais, Consellería de Educación e Ordenación Universitaria (edificio administrativo de San Caetano, 15771 Santiago de Compostela), e presentaranse a través do rexistro xeral. Tamén poderán utilizarse para a presentación de solicitudes calquera das dependencias previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro. No caso de que optasen por presentar a súa solicitude nunha oficina de correos, farano en sobre aberto para que a instancia sexa datada e selada polo funcionario de correos antes de ser certificada.
De acordo co establecido no artigo 71 da citada Lei 30/1992, do 26 de novembro, naquelas solicitudes que non se acheguen os requisitos sinalados, requirirase o interesado para que nun prazo de dez días emende as faltas ou presente os documentos preceptivos; de non facelo, considerarase que desistiu da súa petición e arquivarase o expediente.
Noveno.-Axuda económica.
Durante a estadía na empresa os profesores seleccionados recibirán os emolumentos correspondentes ás súas retribucións básicas e complementarias.
Os reintegros de gasto en concepto de transporte, mantenza e aloxamento concederanse tendo en conta a duración, a distancia e o nivel de vida dos países a que se desprazan os beneficiarios, conforme os seguintes baremos.
Visitas preparatorias:
Países
Euros.
Ata un máximo de:
Portugal
450
Francia
750
Reino Unido, Italia, Alemaña, Bélxica, Luxemburgo, Holanda e países de ámbito similar
900
Dinamarca, Austria, República Checa, Irlanda, Hungría, Eslovaquia, Eslovenia, e países de ámbito similar
950
Suecia, Noruega, Finlandia, Estonia, Bulgaria, Letonia, Lituania, Grecia, Romanía, Rusia, Malta, Chipre e países de ámbito similar
1.050
Outros países
1.350
Prácticas en empresa (por alumno).
Número de semanas
2
3
4
5
6
Distancia en km
Países
EUROS. Ata un máximo de:
Menos de 500
Portugal
625
700
775
850
925
De 500 a 3.000
Francia
900
1.000
1.100
1.200
1.300
De 3.000 a 6.000
Reino Unido, Italia, Alemaña, Bélxica , Luxemburgo, Holanda, e países de ámbito similar
1.150
1.275
1.400
1.525
1.650
De 3.000 a 6.000
Irlanda, Dinamarca, Hungría, Austria, R. Checa, Eslovaquia, Eslovenia
1.225
1.350
1.475
1.600
1.725
De 6.000 a 8.000
Suecia, Finlandia, Noruega, Estonia, Letonia, Lituania
1.350
1.500
1.650
1.800
1.950
Grecia, Europa Oriental, Romanía, Rusia, Malta, Chipre
1.175
1.275
1.375
1.475
1.575
Máis de 8.000
USA, Canadá, etc.
1.575
1.700
1.825
1.950
2.075
Prácticas en empresa (por profesor).
Número de semanas
1
2
3
4
Distancia en km
Países
EUROS. Ata un máximo de:
Menos de 500
Portugal
550
625
700
775
De 500 a 3.000
Francia
800
900
1.000
1.100
De 3.000 a 6.000
Reino Unido, Italia, Alemaña, Bélxica, Luxemburgo, Holanda e países de ámbito similar
1.000
1.125
1.250
1.375
Número de semanas
1
2
3
4
Distancia en km
Países
EUROS. Ata un máximo de:
De 3.000 a 6.000
Irlanda, Dinamarca, Austria, R. Checa, Hungría, Eslovaquia, Eslovenia
1.050
1.200
1.350
1.500
De 6.000 a 8.000
Suecia, Finlandia, Noruega, Estonia, Letonia, Lituania
1.150
1.300
1.450
1.600
Grecia, Europa Oriental, Rusia, Malta, Chipre
1.050
1.150
1.250
1.350
Máis de 8.000
USA, Canadá, etc.
1.375
1.500
1.625
1.750
Décimo.-Comisión de selección e criterios de valoración dos proxectos.
As solicitudes serán avaliadas por unha comisión de selección integrada polos seguintes membros:
Presidente: o subdirector xeral de Ensinanzas Especiais e Formación Permanente ou persoa en que delegue.
Vogais: o subdirector xeral de Formación Profesional, o xefe de Servizo de Xestión Integrada de Recursos, Formación en Empresas e Orientación Laboral, o xefe de Servizo de Xestión Económica e Educación de Adultos e un inspector educativo.
Secretario/a: un/unha funcionario/a da subdirección xeral.
A comisión reunirase para seleccionar os proxectos tendo en conta os seguintes criterios:
a) Non ter recibido esta axuda, nin outras similares nas tres últimas convocatorias: 3 puntos.
b) A calidade do proxecto pedagóxico e a súa realización co máximo de aproveitamento, así como a metodoloxía empregada: ata 7 puntos.
b.1) Definición dos obxectivos: ata 2 puntos.
b.2) Xustificación da pertinencia do proxecto: ata 2 puntos.
b.3) Descrición do programa de traballo: ata 3 puntos.
c) No caso de estadías de profesores, a selección axustarase ao baremo establecido no anexo II desta convocatoria.
A comisión poderá dispoñer a constitución dunha subcomisión técnica especializada só para os efectos de colaborar na valoración dos méritos previstos no anexo II, agás o apartado 1. Os membros da comisión poderán percibir axudas de custo por asistencias e axudas para gastos e locomocións por concorrer ás sesións conforme o Decreto 144/2001, do 7 de xuño (DOG do 25 de xuño).
A comisión de selección elaborará a proposta de adxudicación de subvencións que elevará a conselleira de Educación e Ordenación Universitaria, que resolverá o que proceda.
Décimo primeiro.-Comunicación.
A concesión ou denegación da axuda resolverase por orde da conselleira de Educación e Ordenación Universitaria e publicarase no Diario Oficial de Galicia. Contra esta resolución os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da recepción da notificación, de acordo co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, ou ben directamente recurso contencioso-administrativo, no prazo de dous meses, perante o Tribunal Superior de Xustiza de Galicia.
As solicitudes entenderanse denegadas de non ditarse resolución expresa no prazo de seis meses contados desde o día seguinte ao da publicación desta orde no DOG.
Décimo segundo.-Prazos dos pagamentos.
Para as axudas que non superen o importe de 6.000 euros, no momento da concesión poderá acordarse un anticipo de pagamento de ata un 80%, logo de aceptación da subvención. O 20% restante librarase unha vez finalizada e xustificada a actividade. Nas axudas que superen esta cantidade o pagamento realizarase integramente unha vez rematada e xustificada a actividade.
Décimo terceiro.-Xustificación da actividade.
Logo de efectuada a viaxe, o centro docente deberá, de acordo co establecido no artigo15 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, tramitar a seguinte documentación, no prazo máximo dun mes:
1. Certificación do consello escolar do centro aprobatoria das contas, xuntando unha relación dos gastos efectuados selada e asinada polo director do centro.
2. Certificación de ter ou non ter subvención ou axuda para a mesma finalidade procedente de calquera outra Administración ou ente público.
3. Certificación do director do centro en que se faga constar a empresa ou centro de acollida e as datas exactas de duración da estadía, o nome e número do DNI dos alumnos e/ou dos profesores participantes, indicando neste caso se é coordinador ou participante na estadía.
4. Xustificación da totalidade do custo da viaxe de acordo coa axuda concedida. O importe da subvención nunca poderá superar illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais, o custo da actividade que vai desenvolver o beneficiario ou, se é o caso, a porcentaxe máxima do investimento subvencionable que legalmente se estableza. No caso de que o custo final sexa inferior á axuda concedida deberase minorar a axuda en proporción á axuda xustificada.
5. Memoria en formato papel ou informático do traballo realizado durante a estadía no país de acollida que incluirá os seguintes datos:
5.1. Visitas preparatorias. Obxectivos acadados de cara á realización do proxecto, incluíndo un breve resumo deste: descrición, datas de realización, etc.
5.2. Estadías de alumnos. Programación e avaliación das actividades realizadas na estadía con descricións de procesos produtivos, tecnoloxías utilizadas, posibilidade de realización doutras estadías e aspectos positivos e negativos que hai que considerar.
5.3. Estadías de profesores. Certificación da empresa ou centro de acollida en que se indiquen as datas e as características da estadía realizada. Memoria do traballo individual desenvolvido, en que se farán constar, entre outros, os seguintes aspectos:
a) Descrición do proceso produtivo. Perfís profesionais que participan, diferenciados segundo os niveis de cualificación.
b) Realizacións máis significativas de cada perfil profesional.
c) Tecnoloxías utilizadas e a súa presenza no equipamento de cada ciclo formativo (valoración da súa necesidade ou conveniencia de incorporalo).
d) Cambios que se prevén no sistema produtivo (evolución da competencia profesional).
e) Programa de formación en centros de traballo que se podería realizar nesa empresa e nos diferentes ciclos formativos da súa familia profesional.
f) Posible formación do profesorado que podería desenvolver a empresa ou traballadores que poderían colaborar no plan de formación do profesorado de formación profesional específica.
g) Valoración da estadía de formación: aspectos positivos e aspectos que se deben mellorar.
Os proxectos e traballos realizados polos centros seleccionados quedarán en poder da Dirección Xeral de Formación Profesional e Ensinanzas Especiais, reservándose o dereito de difundir os traballos realizados en función da súa orixinalidade e pasando a formar parte dos fondos documentais da Consellería de Educación e Ordenación Universitaria.
Décimo cuarto.-Modificación da resolución de concesión das axudas.
A non xustificación da axuda percibida conforme o disposto nesta orde levará consigo o reintegro das cantidades non xustificadas, de acordo co establecido nos artigos 19º e 20º do Decreto 287/2000, do 21 de novembro, polo que se desenvolve o réxime de axudas públicas da Comunidade Autónoma de Galicia.
Calquera alteración das condicións tidas en conta para a concesión das axudas e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
As sancións administrativas firmes impostas pola Xunta de Galicia en materia de axudas e subvencións, figurarán nun rexistro con expresión das persoas físicas ou xurídicas afectadas, a normativa infrinxida e o importe da sanción. Este rexistro será de acceso público por procedementos informáticos, nos termos previstos na lexislación de réxime xurídico das administracións públicas e do procedemento administrativo común e nas normas sobre tratamento e protección de datos de carácter persoal.
Décimo quinto.-Recoñecemento das actividades realizadas.
Ao amparo do artigo 28 da Orde do 3 de setembro de 2001 (DOG do 10 de setembro), pola que se regula
a convocatoria, recoñecemento, certificación e rexistro das actividades de formación do profesorado e se establecen as equivalencias das actividades de investigación e das titulacións, a participación en programas internacionais poderá ter os efectos correspondentes a actividades de formación permanente, expedindo a Dirección Xeral Formación Profesional e Ensinanzas Especiais as certificacións correspondentes, unha vez presentada a memoria, conforme as seguintes equivalencias:
1. Estadías formativas de profesores:
a) Estadías formativas ata 15 días de duración: 20 horas de formación.
b) Estadías formativas de 16 a 31 días de duración: 35 horas de formación.
2. Coordinador da organización das estadías dos alumnos: 40 horas de formación por ano.
Décimo sexto.-Durante o mes de decembro de 2007 os profesores solicitantes poderán retirar a súa documentación da Consellería de Educación e Ordenación Universitaria (edificio administrativo de San Caetano, 15771 Santiago de Compostela), directamente ou a través de persoa autorizada. Transcorrido o prazo, entenderase que renuncian á súa recuperación, perdendo todo dereito sobre ela.
Décimo sétimo.-Os beneficiarios teñen a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Décimo oitavo.-O non cumprimento do disposto nesta convocatoria poderá dar lugar á revogación da correspondente estadía formativa, ou visita preparatoria.
Disposicións derradeiras
Primeira.-Autorízase a Dirección Xeral de Formación Profesional e Ensinanzas Especiais para ditar as disposicións necesarias no desenvolvemento desta orde.
Segunda.-Contra a presente orde cabe interpoñer recurso contencioso-administrativo perante o Tribunal Superior de Xustiza de Galicia, no prazo de dous meses desde o día seguinte ao da súa publicación.
Terceira.-Esta orde adáptase ás normas básicas do texto articulado da Lei 38/2003, do 17 de novembro, xeral de subvencións e, ás normas do seu desenvolvemento. Igualmente élle de aplicación o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, de acordo coas modificacións aprobadas na Lei 14/2004, do 29 de decembro. O Decreto 287/2000, do 21 de novembro, será de aplicación en todo aquilo que non se opoña aos preceptos legais citados.
Cuarta. Esta orde entrará en vigor o día seguinte ao da súa publicación no DOG.
Santiago de Compostela, 12 de xaneiro de 2007.
Laura Sánchez Piñón
Conselleira de Educación e Ordenación Universitaria